## MINISTRIA E DREJTËSISË

**AGJENCIA E MBIKËQYRJES SË FALIMENTIT**

**NJOFTIM**

**Në zbatim të nenit 282/3 pika b) e ligjit Nr 9919, datë 19.05.2008 Për disa shtesa dhe ndryshime në ligjin Nr 8901, datë 23.05.2002 “ Për Falimentimin” , të pikës 12 të Vendimit të Këshillit të Ministrave nr 852, datë 21.10.2010 “ Për mënyrën e organizimit dhe funksionimit të Agjencisë së Mbikëqyrjes së Falimentit” si dhe të neneve 5, 6 e 7 të “Rregullores për përcaktimin e rregullave të hollësishme për procedurat dhe afatet e organizimit të provimit për licencimin e administratorëve të falimentit” miratuar me Urdhrin Nr. 4217/ 2 , datë 25.06.2012 të Ministrit të Drejtësisë si dhe në bazë të Urdhrit të Ministrit të Drejtësisë Nr. 712, datë 16.01.2015 “Për Zhvillimin e Provimit të Kualifikimit të Administratorëve të Falimentimit”, njoftohen të gjithë individët që kërkojnë të aplikojnë për të filluar procedurat e pajisjes me licencën e Administratorit të Falimentit se duhet të plotësojnë kriteret dhe dokumentacionin si më poshtë:**

Kandidati duhet të plotësojë këto kritere:

1. Të ketë zotësi të plotë për të vepruar
2. Të mos ketë qenë i dënuar penalisht.
3. Të mos ketë detyrime financiare të papaguara pranë organeve tatimore
4. Të ketë përfunduar një program të ciklit të dytë të studimeve, sipas legjislacionit në fuqi për arsimin e lartë , në profilin ekonomik dhe/ose juridik;
5. Të ketë përvojë profesionale jo më pak se 10 vjet në fushën e ekonomisë;
6. Të zotërojë një garanci bankare në vlerën 1.000.000 (një milion) lekë për të siguruar dëmet që mund ti shkaktojë të tretëve si pasojë e veprimtarisë së tij si administrator falimenti;
7. Të mos ketë qenë në proces falimentimi ose anëtar i Këshillave Mbikëqyrës apo drejtues i shoqërive në proces falimentimi ose likuidimi, të paktën për 5 vitet e fundit;
8. Të mos jetë ne kushtet e papajtueshmërisë me funksionin e administratorit , ku përfshihet të mos punojë në Agjencinë e Mbikëqyrjes së Falimentit, të mos jetë përmbarues gjyqësor, apo të mos ushtrojë çdo profesion tjetër që është i papajtueshëm.

Kandidati, ne momentin e regjistrimit në Agjenci, duhet të paraqesë këto dokumente:

1. Formulari i aplikimit, i cili tërhiqet pranë zyrave të Agjencisë së Mbikëqyrjes së Falimentit;
2. CV, së bashku me dokumentacionin që provon përvojën prej 10 vitesh në fushën e ekonomisë;
3. Kopje të kartës së identitetit ose pasaportës së vlefshme;
4. Dëshmi penaliteti;
5. Vërtetim nga Drejtoria Rajonale Tatimore që vërteton që nuk ka detyrime tatimore të papaguara.
6. Diplomën së bashku me listën e notave, të noterizuar, me anë të së cilës provon përfundimin e një nga programeve të ciklit të dytë të studimeve, sipas legjislacionit për arsimin e lartë.
7. Dokumentacionin me anë të së cilit provon se zotëron një garanci bankare në vlerën 1.000.000 (një milion) lekë;
8. Dokumentacionin që vërteton se nuk ka qenë më proces falimentimi ose anëtar i Këshillave Mbikëqyrës apo drejtues i shoqërive në proces falimentimi ose likuidimi, të paktën për 5 vitet e fundit, të lëshuar nga organet kompetente. Në mungesë të tij, një vetë deklarim, nën përgjegjësi penale, se nuk ka qenë në proces falimentimi ose likuidimi, të paktën për 5 vitet e fundit;
9. Deklaratë se do të ushtrojë veprimtarinë e administratorit të falimentit në mënyrë të pavarur dhe në përputhje me legjislacionin në fuqi dhe standardet profesionale

Dokumentacioni shoqërues i kërkesës, duhet të jetë në gjuhën shqipe, ose me përkthim të certifikuar rregullisht sipas legjislacionit në fuqi, si dhe do të jetë jo më i vonë së 3 muaj nga data e paraqitjes së kërkesës.

Kandidati është përgjegjës personalisht për vërtetësinë dhe saktësinë e dokumentacionit të depozituar pranë Agjencisë së Mbikëqyrjes së Falimentit.

Afati përfundimtar i dorëzimit të dokumentacionit është data **09 Shkurt 2015 ora 11:00**.

Në datën **13 shkurt 2015** do publikohet lista e kandidatëve që do vazhdojnë më tej procedurat mbi licencimin.

Dokumentacioni duhet dorëzuar në adresën :

*Ministria e Drejtësisë, Agjencia e Mbikëqyrjes së Falimentit, Bulevardi “ Zogu I-rë”, Tiranë*